Gitte Lillelund Bech (V), 2005-03-17:
Dette er vel nok det vigtigste og det tungeste af lovforslagene vedrørende kommunalreformens betydning for transportområdet.
Derfor ønsker vi med dette lovforslag at sikre, at opgaverne inden for den kollektive trafik forankres sådan, at de ansvarlige myndigheder får incitamenter og redskaber til at skabe de bedste trafikale løsninger for borgerne.
I en bibemærkning vil jeg samtidig notere, at dette lovforslag samler størstedelen af lovgivningen omkring kollektiv trafik, hvilket rent lovteknisk er noget, som vi kan bifalde.
Hvad indebærer lovforslaget så?
Set med kommunernes briller så flyttes en lang række beslutninger til kommunerne.
Fremover vil de nye, større og bæredygtige kommuner få afgørende indflydelse på trafikselskabernes service til borgerne.
Prioriteringen af bustrafikken vil flytte tættere på borgerne, hvilket vi i Venstre er varme tilhængere af.
Det bliver således kommunerne, der fastlægger linjeføring for busruter internt i kommunen, fastlægger serviceniveauet og er ansvarlige for visiteringen af handicappede til handicapbefordring.
Samtidig bliver det kommunerne, der finansierer deres ønsker.
Den, der bestiller musikken, betaler også for den.
Regionernes indflydelse i trafikselskaberne giver således mulighed for, at den regionale bustrafik kan prioriteres sideløbende med den kommunale bustrafik, således at der er busbetjening mellem bycentre og på længere strækninger i regionen.
Endelig er der fremtidens trafikselskaber.
Med hensyn til trafikselskaberne er vi i Venstre optagede af, at der skabes gode muligheder for sammenhæng i den kollektive trafik generelt.
I Venstre har vi i forbindelse med kommunalreformen været optaget af de fremtidige takstsystemer.
I de eksisterende trafikselskaber har vi nogle steder oplevet markante prisstigninger, prisstigninger, der har været vanskelige at forstå for borgere og brugere af den kollektive trafik, idet servicen ikke nødvendigvis er steget samtidig med prisen på bus- og togkort.
Kommunalreformen og dette lovforslag gør det klart, at takstsystemerne for den kollektive trafik skal være klare, logiske og forståelige for borgerne.
Regeringen iværksætter derfor et udvalgsarbejde, der samler parterne i den kollektive trafik på både lokalt og nationalt niveau.
Arbejdsgruppen skal inden kommunalreformens ikrafttræden komme med et bud på, hvordan taksterne for kollektiv trafik i fremtiden skal være, således at vi kan få en glidende overgang til nye takstsystemer i de nye trafikselskaber.
Kompetencen til fastsættelse af taksterne ligger fra den 1. januar 2007 i trafikselskaberne.
En væsentlig ting at nævne i forbindelse med taksterne for kollektiv trafik er, at regeringen er enig med Dansk Folkeparti om, at taksterne fra den 1. januar 2007 maksimalt i gennemsnit må stige med pris- og lønudviklingen.
Dette loft skal foregribe, at der er takster, der stiger urimeligt, og det er vi i Venstre meget glade for.
Endelig vil jeg kort nævne, at vi med lovforslaget indfører, at der er tilgængelige data om udviklingen inden for bussektoren, idet der etableres en database for offentlig servicetrafik.
Fremover skal trafikselskaberne indberette data til Transport- og Energiministeriet om passagertal, vogntimer, vogntimepriser osv.
Det synes vi i Venstre er en god idé, idet det opfylder et af vores mange andre ønsker, nemlig at der skal være gennemsigtighed i den offentlige sektor.
Vi ved godt, at dette lovforslag og også de efterfølgende lovforslag, som vi skal behandle i dag, åbner for en lang række spørgsmål om hvordan, hvornår, hvem, hvad osv.
I Venstre ser vi frem til udvalgsbehandlingen af lovforslaget, men jeg vil gerne her fra talerstolen pointere, at vi ønsker, hvis det overhovedet kan lade sig gøre, at flere partier end Venstre, Det Konservative Folkeparti og Dansk Folkeparti står bag den store omstrukturering af det kommunale og regionale trafiklandskab, som det her lovforslag lægger op til, eventuelt med mindre justeringer.
Overordnet set kan vi støtte lovforslaget.